title: Komisjoni rakendusmäärus (EL) 2021/469, 18. märts 2021, millega kiidetakse heaks uue eksportiva tootja režiimi taotlus seoses Hiina Rahvavabariigist pärit keraamiliste laua- ja kööginõude impordi suhtes kehtestatud lõplike dumpinguvastaste meetmetega ning muudetakse rakendusmäärust (EL) 2019/1198

text:
                  19.3.2021

                  ET

                  Euroopa Liidu Teataja

                  L 96/9

         KOMISJONI RAKENDUSMÄÄRUS (EL) 2021/469,
         18. märts 2021,
         millega kiidetakse heaks uue eksportiva tootja režiimi taotlus seoses Hiina Rahvavabariigist pärit keraamiliste laua- ja kööginõude impordi suhtes kehtestatud lõplike dumpinguvastaste meetmetega ning muudetakse rakendusmäärust (EL) 2019/1198
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed (1) (edaspidi „alusmäärus“),
         võttes arvesse komisjoni 12. juuli 2019. aasta rakendusmäärust (EL) 2019/1198, (2) millega kehtestatakse Hiina Rahvavabariigist pärit keraamiliste laua- ja kööginõude impordi suhtes lõplik dumpinguvastane tollimaks, eriti selle artiklit 2,
         ning arvestades järgmist:
         A.   KEHTIVAD MEETMED

                     (1)

                     13. mail 2013 kehtestas nõukogu rakendusmäärusega (EL) nr 412/2013 (3) (edaspidi „algne määrus“) lõpliku dumpinguvastase tollimaksu Hiina Rahvavabariigist (edaspidi „Hiina“) pärit keraamiliste laua- ja kööginõude impordi (edaspidi „vaatlusalune toode“) suhtes.

                     (2)

                     Alusmääruse artikli 11 lõike 2 kohase aegumise läbivaatamise järel pikendas komisjon 12. juulil 2019 rakendusmäärusega (EL) 2019/1198 algse määruse meetmete kehtivust veel viie aasta võrra.

                     (3)

                     Määruse (EL) 2016/1036 artikli 13 lõike 3 kohase meetmetest kõrvalehoidmist käsitleva uurimise järel muutis komisjon 28. novembril 2019 rakendusmäärusega (EL) 2019/2131 (4) rakendusmäärust (EL) 2019/1198.

                     (4)

                     Algses uurimises kasutati Hiina eksportivate tootjate uurimiseks väljavõttelist uuringut vastavalt alusmääruse artiklile 17.

                     (5)

                     Komisjon kehtestas valimisse kaasatud Hiina eksportivatele tootjatele vaatlusaluse toote impordi suhtes individuaalsed dumpinguvastase tollimaksu määrad vahemikus 13,1 %–23,4 %. Valimisse kaasamata koostööd tegevatele eksportivatele tootjatele kehtestati tollimaksumääraks 17,9 %. Valimisse kaasamata koostööd tegevad eksportivad tootjad on loetletud rakendusmäärusega (EL) 2019/2131 asendatud rakendusmääruse (EL) 2019/1198 I lisas. Lisaks kehtestati vaatlusalusele tootele üleriigiline tollimaksumäär 36,1 %, mis kehtib selliste Hiina äriühingute suhtes, kes ei andnud endast teada või ei teinud uurimise käigus koostööd.

                     (6)

                     Komisjon võib vastavalt rakendusmääruse (EL) 2019/1198 artiklile 2 kõnealuse määruse I lisa muuta ja määrata uuele eksportivale tootjale tollimaksumäära, mida kohaldatakse valimisse kaasamata koostööd tegevate äriühingute suhtes, nimelt kaalutud keskmise tollimaksumäära 17,9 %, kui uus Hiina eksportiv tootja esitab komisjonile piisavad tõendid selle kohta, et:

                                 a)

                                 ta ei eksportinud vaatlusalust toodet liitu uurimisperioodil, mille alusel meetmed on kehtestatud, st 1. jaanuarist 2011 kuni 31. detsembrini 2011 (edaspidi „algne uurimisperiood“),

                                 b)

                                 ta ei ole seotud ühegi Hiina eksportija või tootjaga, kelle suhtes kohaldatakse algse määrusega kehtestatud dumpinguvastaseid meetmeid, ning

                                 c)

                                 ta on vaatlusalust toodet pärast algse uurimisperioodi lõppu liitu tegelikult eksportinud või on võtnud tühistamatu lepinguga kohustuse eksportida seda toodet liitu märkimisväärses koguses.

               B.   UUE EKSPORTIVA TOOTJA REŽIIMI TAOTLUS

                     (7)

                     Äriühing Hunan Legend Porcelain Industry Co., Ltd. (edaspidi „Hunan Legend“ või „taotluse esitaja“) esitas komisjonile taotluse, et tema suhtes kehtestataks uue eksportiva tootja režiim ning seega ka valimisse kaasamata koostööd tegevate Hiina äriühingute suhtes kohaldatav tollimaksumäär 17,9 %. Taotluse esitaja väitis, et ta vastab kõigile kolmele rakendusmääruse (EL) 2019/1198 artiklis 2 sätestatud tingimusele.

                     (8)

                     Selleks et teha kindlaks, kas taotluse esitaja vastab rakendusmääruse (EL) 2019/1198 artiklis 2 sätestatud uue eksportiva tootja režiimi kasutamise tingimustele, saatis komisjon taotluse esitajale kõigepealt küsimustiku, nõudes tõendeid selle kohta, et taotluse esitaja vastab uue eksportiva tootja režiimi kasutamise tingimustele.

                     (9)

                     Pärast küsimustiku vastuste analüüsimist palus komisjon lisateavet ja tõendusmaterjali, mille taotluse esitaja ka esitas.

                     (10)

                     Komisjon soovis kontrollida kogu teavet, mida ta pidas vajalikuks, et teha kindlaks, kas taotluse esitaja vastab uue eksportiva tootja režiimi kasutamise tingimustele. Selleks analüüsis komisjon tõendeid, mis taotluse esitaja küsimustikule antud vastustes esitas, kasutades erinevaid veebipõhiseid andmebaase, sealhulgas Orbist (5) ja Qichachat, (6) ning võrdles äriühinguid käsitlevat teavet varasemates juhtumites esitatud teabega ja internetis avalikult kättesaadava teabega. Samal ajal teavitas komisjon taotluse esitaja taotlusest ka liidu tootmisharu ja kutsus seda üles esitama vajaduse korral märkusi. Liidu tootmisharu märkusi ei esitanud.

               C.   TAOTLUSE ANALÜÜS

                     (11)

                     Seoses rakendusmääruse (EL) 2019/1198 artikli 2 punktis a sätestatud tingimusega, mille kohaselt taotluse esitaja ei eksportinud vaatlusalust toodet liitu uurimisperioodil, mille alusel meetmed kehtestati, st 1. jaanuarist 2011 kuni 31. detsembrini 2011 (edaspidi „algne uurimisperiood“), tegi komisjon kindlaks, et taotluse esitajat ei olnud selleks ajahetkeks veel äriühinguna asutatud. Hunan Legendi põhikiri ja tegevusluba pärinevad 2014. aasta maist. Seepärast ei saanud taotluse esitaja uurimisperioodil vaatlusalust toodet liitu eksportida ja seega täidab ta seda tingimust.

                     (12)

                     Seoses rakendusmääruse (EL) 2019/1198 artikli 2 punktis b sätestatud tingimusega, mille kohaselt taotluse esitaja ei ole seotud ühegi eksportija ega tootjaga, kelle suhtes kohaldatakse algse määrusega kehtestatud dumpinguvastaseid meetmeid, tegi komisjon kindlaks, et Hunan Legend ei ole seotud ühegi Hiina eksportiva tootjaga, kelle suhtes kohaldatakse algseid dumpinguvastaseid meetmeid. Qichacha andmeil ei oma ega valda Hunan Legendi ainuaktsionär Liang Feiqiao ühegi teise asjaomase toote tootmise, töötlemise, müügi või ostmisega tegeleva äriühingu aktsiaid peale Hunan Legendi. Kuid Hunan Legendi asutamise ajal oli äriühingu osalusstruktuur erinev. Kuni 2016. aasta novembrini omas 49 % Hunan Legendi aktsiaid Hunan Hualian China Industry Co. Ltd. (edaspidi „Hunan Hualian“), kes on vaatlusaluse toote eksportiv tootja ja kelle suhtes kohaldatakse individuaalset tollimaksumäära 18,3 %, samas kui Liang Feiqiao valdas ülejäänud 51 % aktsiatest. 2016. aasta novembris kandis Hunan Hualian kõik oma aktsiad üle Liang Feiqiaole kahe poole vahel sõlmitud aktsiate ülekandmise lepinguga, milles sätestati äriühingu jagamise tingimused. Pärast kõnealust üleandmist sai Liang Feiqiaost Hunan Legendi ainuaktsionär ning taotluse esitaja ja Hunan Hualian lõpetasid oma suhte.

                     (13)

                     Hunan Legend alustas ekspordiga 2017. aasta lõpus ja ekspordib ELi alates 2019. aastast ehk pärast seda, kui Hunan Hualian 2016. aastal osalusest loobus. Hunan Legendi struktuuri ja tema praegust põhikirja kirjeldavad äriühingu põhidokumendid ning müügiaruanded viitavad samuti sellele, et taotluse esitajal ei ole ühtegi seotud äriühingut. Kokkuvõttes ei tuvastanud komisjon ühtegi komisjoni rakendusmääruses (EL) 2015/2447 määratletud seost (7). Seega täidab taotluse esitaja seda tingimust.

                     (14)

                     Seoses rakendusmääruse (EL) 2019/1198 artikli 2 punktis c sätestatud tingimusega, mille kohaselt taotluse esitaja on vaatlusalust toodet pärast algse uurimisperioodi lõppu tegelikult liitu eksportinud või on võtnud tühistamatu lepingulise kohustuse märkimisväärse koguse liitu eksportimiseks, tegi komisjon kindlaks, et taotluse esitaja oli eksportinud liitu 2019. aastal, seega pärast algset uurimisperioodi. Taotluse esitaja esitas arved, pakkelehe, veokirja ja maksekviitungi ühe Taani äriühingu poolt 2019. aastal esitatud tellimuse kohta. Seega täidab taotluse esitaja seda tingimust.

                     (15)

                     Sellest tulenevalt vastab taotluse esitaja kõigile kolmele rakendusmääruse (EL) 2019/1198 artiklis 2 sätestatud uue eksportiva tootja režiimi kasutamise tingimusele ning taotlus tuleks seetõttu heaks kiita. Seega tuleks taotluse esitaja suhtes kehtestada algses uurimises koostööd teinud, kuid valimisse kaasamata äriühingute suhtes kohaldatav tollimaksumäär 17,9 %.

               D.   AVALIKUSTAMINE

                     (16)

                     Taotluse esitajat ja liidu tootmisharu teavitati olulistest asjaoludest ja kaalutlustest, mille alusel peeti asjakohaseks kehtestada äriühingu Hunan Legend Porcelain Industry Co., Ltd. (edaspidi „Hunan Legend“) suhtes dumpinguvastane tollimaksumäär, mida kohaldatakse algses uurimises koostööd teinud, kuid valimisse kaasamata äriühingute suhtes.

                     (17)

                     Huvitatud isikutele anti võimalus esitada märkusi. Märkusi ei esitatud.

                     (18)

                     Määrus on kooskõlas alusmääruse artikli 15 lõike 1 alusel loodud komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Rakendusmääruse (EL) 2019/1198 I lisas esitatud valimisse kaasamata koostööd tegevate Hiina eksportivate tootjate loetelusse lisatakse järgmine äriühing:

                        Äriühing

                        TARICi
                        lisakood

                        Hunan Legend Porcelain Industry Co., Ltd.

                        C608

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
            Käesolev määrus on tervikuna siduv ja vahetult kohaldatav kõikides liikmesriikides.

            Brüssel, 18. märts 2021

                  Komisjoni nimel

                  president

               Ursula VON DER LEYEN

            (1)  ELT L 176, 30.6.2016, lk 21.

            (2)  ELT L 189, 15.7.2019, lk 8.

            (3)  Nõukogu 13. mai 2013. aasta rakendusmäärus (EL) nr 412/2013, millega kehtestatakse lõplik dumpinguvastane tollimaks ja nõutakse lõplikult sisse ajutine tollimaks, mis on kehtestatud Hiina Rahvavabariigist pärit keraamiliste laua- ja kööginõude impordi suhtes (ELT L 131, 15.5.2013, lk 1).

            (4)  Komisjoni 28. novembri 2019. aasta rakendusmäärus (EL) 2019/2131, millega muudetakse rakendusmäärust (EL) 2019/1198, millega kehtestatakse pärast Euroopa Parlamendi ja nõukogu määruse (EL) 2016/1036 artikli 11 lõike 2 kohast aegumise läbivaatamist Hiina Rahvavabariigist pärit keraamiliste laua- ja kööginõude impordi suhtes lõplik dumpinguvastane tollimaks (ELT L 321, 12.12.2019, lk 139).

            (5)  Orbis on üleilmne ettevõtete andmete esitaja, kel on andmeid enam kui 220 miljoni äriühingu kohta üle maailma. Ta pakub peamiselt standardteavet eraettevõtete ja äriühingustruktuuride kohta.

            (6)  Qichacha on Hiinale kuuluv tulunduslik eraandmebaas, mis edastab tarbijatele/kutselistele kasutajatele äriandmeid, krediidiinfot ja analüüse Hiinas asuvate era- ja riigiettevõtete kohta.

            (7)  Komisjoni 24. novembri 2015. aasta rakendusmäärus (EL) 2015/2447, millega nähakse ette Euroopa Parlamendi ja nõukogu määruse (EL) nr 952/2013 (millega kehtestatakse liidu tolliseadustik) teatavate sätete üksikasjalikud rakenduseeskirjad (ELT L 343, 29.12.2015, lk 558). Rakendusmääruse (EL) 2015/2447 artiklis 127 on sätestatud, et kaht isikut käsitatakse üksteisega seotuna, kui on täidetud üks järgmistest tingimustest: a) nad on teineteise äriettevõtte ametiisikud või juhatuse liikmed; b) nad on juriidiliselt tunnustatud äripartnerid; c) nende vahel on töösuhe; d) kolmas isik omab või kontrollib või valdab otseselt või kaudselt 5 % või rohkem mõlema poole kõigist emiteeritud hääleõiguslikest osadest või aktsiatest; e) üks nendest kontrollib otseselt või kaudselt teist; f) kolmas isik kontrollib otseselt või kaudselt mõlemaid; g) nad koos kontrollivad otseselt või kaudselt kolmandat isikut; või h) nad on ühe ja sama perekonna liikmed. Isikud, kes on teineteisega äritegevuse kaudu seotud selliselt, et üks neist on sõltumata nimetusest teise ainuesindaja, -turustaja või -kontsessionäär, loetakse omavahel seotuks ainult siis, kui nad vastavad eelmises lauses osutatud kriteeriumidele.


title: Komisjoni rakendusmäärus (EL) 2021/772, 10. mai 2021, millega muudetakse rakendusmäärust (EL) 2020/977 mahepõllumajanduslike toodete tootmise kontrollimisega seotud ajutiste meetmete, eelkõige kohaldamisaja osas (EMPs kohaldatav tekst)

text:
                  11.5.2021

                  ET

                  Euroopa Liidu Teataja

                  L 165/28

         KOMISJONI RAKENDUSMÄÄRUS (EL) 2021/772,
         10. mai 2021,
         millega muudetakse rakendusmäärust (EL) 2020/977 mahepõllumajanduslike toodete tootmise kontrollimisega seotud ajutiste meetmete, eelkõige kohaldamisaja osas
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 28. juuni 2007. aasta määrust (EÜ) nr 834/2007 mahepõllumajandusliku tootmise ning mahepõllumajanduslike toodete märgistamise ja määruse (EMÜ) nr 2092/91 kehtetuks tunnistamise kohta, (1) eriti selle artikli 28 lõiget 6, artikli 30 lõike 2 kolmandat lõiku ning artikli 38 punkte c, d ja e,
         ning arvestades järgmist:

                     (1)

                     COVID-19 pandeemia ning liikmesriikides ja kolmandates riikides riiklike meetmetena kehtestatud ulatuslikud liikumispiirangud tekitavad liikmesriikide ning ettevõtjate jaoks erakorralisi ja enneolematuid probleeme seoses määruses (EÜ) nr 834/2007 ning komisjoni määrustes (EÜ) nr 889/2008 (2) ja (EÜ) nr 1235/2008 (3) sätestatud kontrollide tegemisega.

                     (2)

                     Selleks et leida lahendus COVID-19 pandeemiaga seotud eriolukorrale, võimaldati liikmesriikidel komisjoni rakendusmäärusega (EL) 2020/977 (4) kohaldada ajutisi meetmeid, et teha erandid määrustest (EÜ) nr 889/2008 ja (EÜ) nr 1235/2008 mahepõllumajanduslike toodete tootmise kontrollisüsteemi ning kaubanduse kontrolli- ja ekspertsüsteemi (TRACES) teatavate menetluste osas.

                     (3)

                     Liikmesriigid on komisjonile teatanud, et COVID-19 pandeemiast tingitud kriisi tõttu esineb mahepõllumajandussektori kontrollisüsteemide toimimises teatavaid tõsiseid häireid ka pärast 1. veebruari 2021.

                     (4)

                     Peale selle on liikmesriikidel komisjoni rakendusmääruse (EL) 2020/466 (5) alusel võimalik kohaldada ametliku kontrolli ja muude ametlike toimingute puhul, mis kuuluvad Euroopa Parlamendi ja nõukogu määruse (EL) 2017/625 (6) kohaldamisalasse, ajutisi meetmeid, millega hoida ära pädevate asutuste töötajate tõsiseid terviseriske, kuna kõnealuste kontrollide ja toimingute tegemine on keerukas. Neid ajutisi meetmeid võetakse sellises ulatuses, mis on vajalik liikmesriikide kontrollisüsteemide tõsiste häiretega toimetulekuks. Komisjoni rakendusmäärusega (EL) 2021/83 pikendati kõnealuse määruse kohaldamisaega 1. juulini 2021 (7). Seepärast on asjakohane jätkata rakendusmääruses (EL) 2020/977 sätestatud erandite kohaldamist samal ajavahemikul, mis on sätestatud rakendusmääruses (EL) 2020/466.

                     (5)

                     Rakendusmääruse (EL) 2020/977 artikli 1 lõikes 6 on sätestatud kõigi määruse (EÜ) nr 889/2008 artikli 65 lõigete 1 ja 4 kohaste etteteatamata kontrollide ja kontrollkäikude puhul väiksem protsendimäär kui määruse (EÜ) nr 889/2008 artikli 92c lõike 2 teise lõigu punktis c. Selleks et tagada nende kontrollide ja kontrollkäikude tegelik toimumine ohututes tingimustes, on asjakohane luua võimalus näha ette nende kontrollide ja kontrollkäikude jaoks 24-tunnine etteteatamisaeg.

                     (6)

                     Seepärast tuleks rakendusmäärust (EL) 2020/977 vastavalt muuta.

                     (7)

                     Rakendusmääruse (EL) 2020/977 sätete kohaldamine ei tohiks olla häiritud, seepärast pikendatakse käesoleva määrusega nende kohaldamisaega. Seega on asjakohane näha sel puhul ette käesoleva määruse tagasiulatuv kohaldamine alates 1. veebruarist 2021.

                     (8)

                     Käesoleva määrusega ettenähtud meetmed on kooskõlas mahepõllumajandusliku tootmise komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Rakendusmäärust (EL) 2020/977 muudetakse järgmiselt.

                        1)

                        Artiklit 1 muudetakse järgmiselt.

                                    a)

                                    Lõikesse 6 lisatakse järgmine lõik:
                                    „Selleks et kontrollijad saaksid käitaja ruumidele ohutult juurde pääseda, võib selliste kontrollide ja kontrollkäikude puhul näha siiski ette kuni 24-tunnise etteteatamise.“;

                                    b)

                                    lõikes 7 asendatakse kuupäev „1. veebruar 2021“ kuupäevaga „1. juuli 2021“.

                        2)

                        Artiklit 3 muudetakse järgmiselt.

                                    a)

                                    teises, kolmandas ja viiendas lõigus asendatakse kuupäev „1. veebruar 2021“ kuupäevaga „1. juuli 2021“;

                                    b)

                                    neljandas lõikes asendatakse kuupäev „31. detsember 2020“ kuupäevaga „1. juuli 2021“.

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
            Artikli 1 lõike 1 punkti b ja lõiget 2 kohaldatakse alates 1. veebruarist 2021.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 10. mai 2021

                  Komisjoni nimel

                  president

               Ursula VON DER LEYEN

            (1)  ELT L 189, 20.7.2007, lk 1.

            (2)  Komisjoni 5. septembri 2008. aasta määrus (EÜ) nr 889/2008, millega kehtestatakse nõukogu määruse (EÜ) nr 834/2007 (mahepõllumajandusliku tootmise ning mahepõllumajanduslike toodete märgistamise kohta) üksikasjalikud rakenduseeskirjad seoses mahepõllumajandusliku tootmise, märgistamise ja kontrolliga (ELT L 250, 18.9.2008, lk 1).

            (3)  Komisjoni 8. detsembri 2008. aasta määrus (EÜ) nr 1235/2008, millega sätestatakse nõukogu määruse (EÜ) nr 834/2007 üksikasjalikud rakenduseeskirjad mahepõllumajanduslike toodete kolmandatest riikidest importimise korra kohta (ELT L 334, 12.12.2008, lk 25).

            (4)  Komisjoni 7. juuli 2020. aasta rakendusmäärus (EL) 2020/977, millega kehtestatakse erand määrustest (EÜ) nr 889/2008 ja (EÜ) nr 1235/2008 seoses mahepõllumajanduslike toodete tootmise kontrollimisega COVID-19 pandeemia tõttu (ELT L 217, 8.7.2020, lk 1).

            (5)  Komisjoni 30. märtsi 2020. aasta rakendusmäärus (EL) 2020/466 ajutiste meetmete kohta, mida rakendatakse inimeste, loomade ja taimede tervist ning loomade heaolu mõjutavate riskide ohjamiseks ajal, kui liikmesriikide kontrollisüsteemides esineb teatavaid tõsiseid koroonaviirushaigusega (COVID-19) seotud häireid (ELT L 98, 31.3.2020, lk 30).

            (6)  Euroopa Parlamendi ja nõukogu 15. märtsi 2017. aasta määrus (EL) 2017/625, mis käsitleb ametlikku kontrolli ja muid ametlikke toiminguid, mida tehakse eesmärgiga tagada toidu- ja söödaalaste õigusnormide ning loomatervise ja loomade heaolu, taimetervise- ja taimekaitsevahendite alaste õigusnormide kohaldamine, millega muudetakse Euroopa Parlamendi ja nõukogu määruseid (EÜ) nr 999/2001, (EÜ) nr 396/2005, (EÜ) nr 1069/2009, (EÜ) nr 1107/2009, (EL) nr 1151/2012, (EL) nr 652/2014, (EL) 2016/429 ja (EL) 2016/2031, nõukogu määruseid (EÜ) nr 1/2005 ja (EÜ) nr 1099/2009 ning nõukogu direktiive 98/58/EÜ, 1999/74/EÜ, 2007/43/EÜ, 2008/119/EÜ ja 2008/120/EÜ ning millega tunnistatakse kehtetuks Euroopa Parlamendi ja nõukogu määrused (EÜ) nr 854/2004 ja (EÜ) nr 882/2004, nõukogu direktiivid 89/608/EMÜ, 89/662/EMÜ, 90/425/EMÜ, 91/496/EMÜ, 96/23/EÜ, 96/93/EÜ ja 97/78/EÜ ja nõukogu otsus 92/438/EMÜ (ametliku kontrolli määrus) (ELT L 95, 7.4.2017, lk 1).

            (7)  Komisjoni 27. jaanuari 2021. aasta rakendusmäärus (EL) 2021/83, millega muudetakse rakendusmäärust (EL) 2020/466 seoses ametliku kontrolli ja muude ametlike toimingute tegemisega eriloa saanud füüsiliste isikute poolt ning ajutiste meetmete kohaldamise ajaga (EMPs kohaldatav tekst) (ELT L 29, 28.1.2021, lk 23).


title: Komisjoni rakendusmäärus (EL) 2019/936, 6. juuni 2019, millega muudetakse rakendusmääruseid (EL) nr 808/2014, (EL) nr 809/2014 ja (EL) nr 908/2014 maaelu arengu programmide alusel loodud rahastamisvahendite osas

text:
                  7.6.2019

                  ET

                  Euroopa Liidu Teataja

                  L 149/58

         KOMISJONI RAKENDUSMÄÄRUS (EL) 2019/936,
         6. juuni 2019,
         millega muudetakse rakendusmääruseid (EL) nr 808/2014, (EL) nr 809/2014 ja (EL) nr 908/2014 maaelu arengu programmide alusel loodud rahastamisvahendite osas
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja millega tunnistatakse kehtetuks nõukogu määrus (EÜ) nr 1698/2005, (1) eriti selle artikli 8 lõiget 3,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008, (2) eriti selle artikli 36 lõiget 6 ning artikli 62 lõike 2 punkti a,
         ning arvestades järgmist:

                     (1)

                     Euroopa Parlamendi ja nõukogu määruse (EL) nr 1303/2013 (3) (mida on muudetud Euroopa Parlamendi ja nõukogu määrusega (EL, Euratom) 2018/1046) (4) artikli 38 lõike 1 punktiga c on ette nähtud võimalus luua rahastamisvahendeid, mille puhul Euroopa struktuuri- ja investeerimisfondide toetus on kombineeritud Euroopa Investeerimispanga finantstoodetega Euroopa Strateegiliste Investeeringute Fondi raames.

                     (2)

                     Seda uut sätet kohaldatakse ka Euroopa Maaelu Arengu Põllumajandusfondi (EAFRD) programmide alusel loodud rahastamisvahendite suhtes. Mõned komisjoni rakendusmäärustes (EL) nr 808/2014, (5) (EL) nr 809/2014 (6) ja (EL) nr 908/2014 (7) sätestatud rakenduseeskirjad sisaldavad viiteid rahastamisvahenditele, millele on osutatud määruse (EL) nr 1303/2013 artikli 38 lõikes 1 enne selle muutmist määrusega (EL, Euratom) 2018/1046. Seepärast tuleks kõnealuste õigusaktide asjaomastele sätetele lisada viide artikli 38 lõike 1 uuele punktile c.

                     (3)

                     Seepärast tuleks rakendusmääruseid (EL) nr 808/2014, (EL) nr 809/2014 ja (EL) nr 908/2014 vastavalt muuta.

                     (4)

                     Käesoleva määrusega ette nähtud meetmed on kooskõlas maaelu arengu komitee ja põllumajandusfondide komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Rakendusmääruse (EL) nr 808/2014 I lisa 1. osa punkti 10 alapunkti c teine lõik asendatakse järgmisega:

               „Kui EAFRD eri osalusmääraga meetme või tegevusliigiga toetatakse määruse (EL) nr 1303/2013 artikli 38 lõike 1 punktides b ja c osutatud rahastamisvahendeid, tuleb tabelis eraldi näidata rahastamisvahendite ja muude tegevusliikide osalusmäär ning indikatiivne EAFRD summa, mis vastab kavandatud osalusele rahastamisvahendis.“

            Artikkel 2
            Rakendusmäärust (EL) nr 809/2014 muudetakse järgmiselt:

                        a)

                        artikli 48 lõige 6 asendatakse järgmisega:

                           „6.   Määruse (EL) nr 1303/2013 artikli 38 lõike 1 punktides b ja c osutatud rahastamisvahendite puhul ei kohaldata käesoleva artikli lõikeid 1–5 ei rahastamisvahendisse tehtava osamakse ega lõppsaajale makstava toetuse suhtes. Samas kohaldatakse siiski määruse (EL) nr 1306/2013 artikleid 58 ja 59 ning komisjoni delegeeritud määruse (EL) nr 480/2014 (*1) artiklit 9.

                           (*1)  Komisjoni 3. märtsi 2014. aasta delegeeritud määrus (EL) nr 480/2014, millega täiendatakse Euroopa Parlamendi ja nõukogu määrust (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Põllumajandusfondi ning Euroopa Merendus- ja Kalandusfondi kohta ning nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta (ELT L 138, 13.5.2014, lk 5).“;"

                        b)

                        artikli 51 lõige 5 asendatakse järgmisega:

                           „5.   Määruse (EL) nr 1303/2013 artikli 38 lõike 1 punktides b ja c osutatud rahastamisvahendite puhul ei kohaldata käesoleva artikli lõikeid 1–4 ei rahastamisvahendisse tehtava osamakse ega lõppsaajale makstava toetuse suhtes. Samas kohaldatakse siiski määruse (EL) nr 1306/2013 artikleid 58 ja 59 ning delegeeritud määruse (EL) nr 480/2014 artiklit 9.“

            Artikkel 3
            Rakendusmääruse (EL) nr 908/2014 artikli 22 lõike 2 kolmas lõik asendatakse järgmisega:

               „Määruse (EL) nr 1303/2013 artikli 38 lõike 1 punktide b ja c kohaselt loodud rahastamisvahendite puhul deklareeritakse kulud seoses esimeses lõigus osutatud vastavate võrdlusperioodidega pärast seda, kui kõnealuse määruse artikli 41 lõike 1 kohaselt iga järgmise vahemaksetaotluse suhtes kehtestatud tingimused on täidetud.“

            Artikkel 4
            Käesolev määrus jõustub kolmandal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 6. juuni 2019

                  Komisjoni nimel

                  president

               Jean-Claude JUNCKER

            (1)  ELT L 347, 20.12.2013, lk 487.

            (2)  ELT L 347, 20.12.2013, lk 549.

            (3)  Euroopa Parlamendi ja nõukogu 17. detsembri 2013. aasta määrus (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Euroopa Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006 (ELT L 347, 20.12.2013, lk 320).

            (4)  Euroopa Parlamendi ja nõukogu 18. juuli 2018. aasta määrus (EL, Euratom) 2018/1046, mis käsitleb liidu üldeelarve suhtes kohaldatavaid finantsreegleid ja millega muudetakse määrusi (EL) nr 1296/2013, (EL) nr 1301/2013, (EL) nr 1303/2013, (EL) nr 1304/2013, (EL) nr 1309/2013, (EL) nr 1316/2013, (EL) nr 223/2014 ja (EL) nr 283/2014 ja otsust nr 541/2014/EL ning tunnistatakse kehtetuks määrus (EL, Euratom) nr 966/2012 (ELT L 193, 30.7.2018, lk 1).

            (5)  Komisjoni 17. juuli 2014. aasta rakendusmäärus (EL) nr 808/2014, milles sätestatakse Euroopa Parlamendi ja nõukogu määruse (EL) nr 1305/2013 (Euroopa Maaelu Arengu Põllumajandusfondist (EAFRD) antavate maaelu arengu toetuste kohta) rakenduseeskirjad (ELT L 227, 31.7.2014, lk 18).

            (6)  Komisjoni 17. juuli 2014. aasta rakendusmäärus (EL) nr 809/2014, millega kehtestatakse Euroopa Parlamendi ja nõukogu määruse (EL) nr 1306/2013 rakenduseeskirjad seoses ühtse haldus- ja kontrollisüsteemi, maaelu arengu meetmete ja nõuetele vastavusega (ELT L 227, 31.7.2014, lk 69).

            (7)  Komisjoni 6. augusti 2014. aasta rakendusmäärus (EL) nr 908/2014, milles sätestatakse Euroopa Parlamendi ja nõukogu määruse (EL) nr 1306/2013 rakenduseeskirjad seoses makse- ja muude asutustega, finantsjuhtimisega, raamatupidamisarvestuse kontrollimise ja heakskiitmisega, kontrollieeskirjadega, tagatistega ja läbipaistvusega (ELT L 255, 28.8.2014, lk 59).


title: Komisjoni rakendusmäärus (EL) 2019/972, 7. juuni 2019, millega registreeritakse kaitstud päritolunimetuste ja kaitstud geograafiliste tähiste registris nimetus [„Džiugas“ (KGT)]

text:
                  14.6.2019

                  ET

                  Euroopa Liidu Teataja

                  L 157/1

         KOMISJONI RAKENDUSMÄÄRUS (EL) 2019/972,
         7. juuni 2019,
         millega registreeritakse kaitstud päritolunimetuste ja kaitstud geograafiliste tähiste registris nimetus [„Džiugas“ (KGT)]
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 52 lõiget 2,
         ning arvestades järgmist:

                     (1)

                     Vastavalt määruse (EL) nr 1151/2012 artikli 50 lõike 2 punktile a avaldati Euroopa Liidu Teatajas Leedu taotlus registreerida nimetus „Džiugas“ (2).

                     (2)

                     Kuna komisjon ei ole saanud ühtegi määruse (EL) nr 1151/2012 artikli 51 kohast vastuväidet, tuleks nimetus „Džiugas“ registreerida,

               ON VASTU VÕTNUD KÄESOLEVA MÄÄRUSE:

            Artikkel 1
            Nimetus „Džiugas“ (KGT) registreeritakse.
            Esimeses lõigus osutatud nimetus määratletakse komisjoni rakendusmääruse (EL) nr 668/2014 (3) XI lisas esitatud klassi 1.3 „juust“ kuuluva tootena.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 7. juuni 2019

                  Komisjoni nimel

                  presidendi eest

                  komisjoni liige

               Phil HOGAN

            (1)  ELT L 343, 14.12.2012, lk 1.

            (2)  ELT C 28, 23.1.2019, lk 3.

            (3)  Komisjoni 13. juuni 2014. aasta rakendusmäärus (EL) nr 668/2014, millega kehtestatakse Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) rakenduseeskirjad (ELT L 179, 19.6.2014, lk 36).


title: Komisjoni rakendusmäärus (EL) 2019/1036, 18. juuni 2019, millega registreeritakse kaitstud päritolunimetuste ja kaitstud geograafiliste tähiste registris nimetus „Zagorski mlinci“ (KGT)

text:
                  25.6.2019

                  ET

                  Euroopa Liidu Teataja

                  L 168/1

         KOMISJONI RAKENDUSMÄÄRUS (EL) 2019/1036,
         18. juuni 2019,
         millega registreeritakse kaitstud päritolunimetuste ja kaitstud geograafiliste tähiste registris nimetus „Zagorski mlinci“ (KGT)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 52 lõiget 2,
         ning arvestades järgmist:

                     (1)

                     Vastavalt määruse (EL) nr 1151/2012 artikli 50 lõike 2 punktile a avaldati Euroopa Liidu Teatajas Horvaatia taotlus registreerida nimetus „Zagorski mlinci“ (2).

                     (2)

                     Kuna komisjon ei ole saanud ühtegi määruse (EL) nr 1151/2012 artikli 51 kohast vastuväidet, tuleks nimetus „Zagorski mlinci“ registreerida,

               ON VASTU VÕTNUD KÄESOLEVA MÄÄRUSE:

            Artikkel 1
            Nimetus „Zagorski mlinci“ (KGT) registreeritakse.
            Esimeses lõigus osutatud nimetus määratletakse komisjoni rakendusmääruse (EL) nr 668/2014 (3) XI lisas esitatud klassi 2.3 „leib, valikpagaritooted, koogid, kondiitritooted, küpsised ja muud pagaritooted“ kuuluva tootena.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 18. juuni 2019

                  Komisjoni nimel

                  presidendi eest

                  komisjoni liige

               Phil HOGAN

            (1)  ELT L 343, 14.12.2012, lk 1.

            (2)  ELT C 464, 27.12.2018, lk 7.

            (3)  Komisjoni 13. juuni 2014. aasta rakendusmäärus (EL) nr 668/2014, millega kehtestatakse Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) rakenduseeskirjad (ELT L 179, 19.6.2014, lk 36).


title: Komisjoni rakendusmäärus (EL) 2019/1353, 20. august 2019, millega muudetakse 304. korda nõukogu määrust (EÜ) nr 881/2002, millega kehtestatakse teatavad eripiirangud organisatsioonidega ISIL (Daesh) ja Al-Qaida seotud teatavate isikute ja üksuste vastu

text:
                  20.8.2019

                  ET

                  Euroopa Liidu Teataja

                  L 217/1

         KOMISJONI RAKENDUSMÄÄRUS (EL) 2019/1353,
         20. august 2019,
         millega muudetakse 304. korda nõukogu määrust (EÜ) nr 881/2002, millega kehtestatakse teatavad eripiirangud organisatsioonidega ISIL (Daesh) ja Al-Qaida seotud teatavate isikute ja üksuste vastu
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 27. mai 2002. aasta määrust (EÜ) nr 881/2002, millega kehtestatakse teatavad eripiirangud organisatsioonidega ISIL (Daesh) ja Al-Qaida seotud teatavate isikute ja üksuste vastu, (1) eriti selle artikli 7 lõike 1 punkti a ja artikli 7a lõiget 1,
         ning arvestades järgmist:

                     (1)

                     Määruse (EÜ) nr 881/2002 I lisas on esitatud nende isikute, rühmituste ja üksuste loetelu, kelle rahalised vahendid ja majandusressursid nimetatud määruse alusel külmutatakse.

                     (2)

                     14. augustil 2019 otsustas ÜRO Julgeolekunõukogu sanktsioonide komitee teha kaks uut kannet nende isikute, rühmituste ja üksuste loetellu, kelle rahalised vahendid ja majandusressursid tuleks külmutada. Seega tuleks määruse (EÜ) nr 881/2002 I lisa vastavalt muuta.

                     (3)

                     Käesoleva määrusega kehtestatud meetmete tõhususe tagamiseks peaks see jõustuma viivitamata,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EÜ) nr 881/2002 I lisa muudetakse vastavalt käesoleva määruse lisale.

            Artikkel 2
            Käesolev määrus jõustub selle Euroopa Liidu Teatajas avaldamise päeval.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 20. august 2019

                  Komisjoni nimel

                  presidendi eest

                  välispoliitika vahendite talituse direktor

            (1)  ELT L 139 29.5.2002, lk 9.

            LISA
            Määruse (EÜ) nr 881/2002 I lisa pealkirja „Füüsilised isikud“ alla lisatakse järgmised kanded:

                        1.

                           „ALI MAYCHOU () (kontrollitud varjunimed: a) Abderahmane al Maghrebi b) Abderrahmane le Marocain; kontrollimata varjunimi: Abou Abderahmane Sanhaji). Sünniaeg: 25.5.1983. Sünnikoht: Taza, Maroko. Aadress: Mali. Kodakondsus: Maroko. Passi nr: V06359364 (Maroko). Riiklik isikukood: Maroko isikutunnistus nr AB704306. Artikli 7d lõike 2 punktis i osutatud kuupäev: 14.8.2019.“

                        2.

                           „BAH AG MOUSSA (kontrollitud varjunimi: a) Ag Mossa b) Ammi Salim). Kodakondsus: Mali. Artikli 7d lõike 2 punktis i osutatud kuupäev: 14.8.2019.“


title: Komisjoni rakendusmäärus (EL) 2019/1583, 25. september 2019, millega muudetakse komisjoni rakendusmäärust (EL) 2015/1998 (millega nähakse ette lennundusjulgestuse ühiste põhistandardite rakendamise üksikasjalikud meetmed) küberkaitsemeetmete osas (EMPs kohaldatav tekst)

text:
                  26.9.2019

                  ET

                  Euroopa Liidu Teataja

                  L 246/15

         KOMISJONI RAKENDUSMÄÄRUS (EL) 2019/1583,
         25. september 2019,
         millega muudetakse komisjoni rakendusmäärust (EL) 2015/1998 (millega nähakse ette lennundusjulgestuse ühiste põhistandardite rakendamise üksikasjalikud meetmed) küberkaitsemeetmete osas
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 11. märtsi 2008. aasta määrust (EÜ) nr 300/2008, mis käsitleb tsiviillennundusjulgestuse ühiseeskirju ja millega tunnistatakse kehtetuks määrus (EÜ) nr 2320/2002, (1) eriti selle artiklit 1 ja artikli 4 lõiget 3,
         ning arvestades järgmist:

                     (1)

                     Määruse (EÜ) nr 300/2008 üks peamisi eesmärke on luua alus 7. detsembri 1944. aasta rahvusvahelise tsiviillennunduse konventsiooni (2) (10. väljaanne, 2017; konventsioonile on alla kirjutanud kõik ELi liikmesriigid) 17. lisa (lennundusjulgestust käsitlev lisa) ühetaolisele tõlgendamisele.

                     (2)

                     Eesmärkide saavutamise vahendid on a) lennundusjulgestuse ühiseeskirjade ja ühiste põhistandardite kehtestamine ning b) nõuete täitmise järelevalve mehhanismid.

                     (3)

                     Rakendusaktide muutmise eesmärk on toetada liikmesriike, et tagada täielik vastavus rahvusvahelise tsiviillennunduse konventsiooni 17. lisa viimasele muudatusele (muudatus 16), mille kohaselt riiklikku korraldust ja pädevat asutust käsitleva peatükiga 3.1.4 ja ennetavaid küberkaitsemeetmeid käsitleva peatükiga 4.9.1 kehtestatakse uued standardid.

                     (4)

                     Kõnealuste standardite ülevõtmisega kogu ELi hõlmavate lennundusjulgestusalaste õigusaktide rakendamisse tagatakse, et pädevad asutused kehtestavad menetlused (ja rakendavad neid), et vajaduse korral ning praktiliselt ja õigeaegselt jagada asjakohast teavet, mis aitab teistel riiklikel asutustel ja ametitel, lennujaamade käitajatel, lennuettevõtjatel ja muudel asjaomastel üksustel tulemuslikult hinnata oma tegevusega seotud riske, toetades neid seeläbi julgestusriskide tõhusal hindamisel muu hulgas küberkaitse valdkonnas ja rakendades küberohte leevendavaid meetmeid.

                     (5)

                     Euroopa Parlamendi ja nõukogu direktiiviga (EL) 2016/1148 (meetmete kohta, millega tagada võrgu- ja infosüsteemide turvalisuse ühtlaselt kõrge tase kogu liidus (küberturvalisuse direktiiv)) (3) on kehtestatud meetmed, mille eesmärk on saavutada liidus võrgu- ja infosüsteemide turvalisuse ühtlaselt kõrge tase, et parandada siseturu toimimist. Selleks et vältida lünki ja kohustuste dubleerimist, tuleks küberturvalisuse direktiivist ja käesolevast määrusest tulenevad meetmed kooskõlastada liikmesriikide tasandil.

                     (6)

                     Seepärast tuleks komisjoni rakendusmäärust (EL) 2015/1998 (4) vastavalt muuta.

                     (7)

                     Käesoleva määrusega ettenähtud meetmed on kooskõlas määruse (EÜ) nr 300/2008 artikli 19 lõike 1 kohaselt loodud tsiviillennundusjulgestuse komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Rakendusmääruse (EL) 2015/1998 lisa muudetakse vastavalt käesoleva määruse lisale.

            Artikkel 2
            Käesolev määrus jõustub 31. detsembril 2020.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 25. september 2019

                  Komisjoni nimel

                  president

               Jean-Claude JUNCKER

            (1)  ELT L 97, 9.4.2008, lk 72.

            (2)  https://icao.int/publications/pages/doc7300.aspx

            (3)  Euroopa Parlamendi ja nõukogu 6. juuli 2016. aasta direktiiv (EL) 2016/1148 meetmete kohta, millega tagada võrgu- ja infosüsteemide turvalisuse ühtlaselt kõrge tase kogu liidus (ELT L 194, 19.7.2016, lk 1).

            (4)  Komisjoni 5. novembri 2015. aasta rakendusmäärus (EL) 2015/1998, millega nähakse ette lennundusjulgestuse ühiste põhistandardite rakendamise üksikasjalikud meetmed (ELT L 299, 14.11.2015, lk 1).

            LISA
            Rakendusmääruse (EL) 2015/1998 lisa muudetakse järgmiselt:

                        1)

                        lisatakse punkt 1.0.6:

                                    „1.0.6.

                                    Pädev asutus kehtestab menetlused (ja rakendab neid), et vajaduse korral ning praktiliselt ja õigeaegselt jagada asjakohast teavet, mis aitab teistel riiklikel asutustel ja ametitel, lennujaamade käitajatel, lennuettevõtjatel ja muudel asjaomastel üksustel tulemuslikult hinnata oma tegevusega seotud riske.“;

                        2)

                        lisatakse punkt 1.7:
                        „1.7   TSIVIILLENNUNDUSE KRIITILISTE INFO- JA SIDETEHNOLOOGIASÜSTEEMIDE NING KÜBEROHTE KÄSITLEVATE ANDMETE KINDLAKSMÄÄRAMINE JA KAITSE

                                    1.7.1.

                                    Pädev asutus peab tagama, et lennujaamade käitajad, lennuettevõtjad ja riiklikus tsiviillennunduse julgestusprogrammis määratletud üksused määraksid kindlaks oma kriitilised info- ja sidetehnoloogiasüsteemid ning andmed ja kaitseksid neid küberrünnete eest, mis võivad mõjutada tsiviillennunduse turvalisust.

                                    1.7.2.

                                    Lennujaamade käitajad, lennuettevõtjad ja üksused peavad oma julgestusprogrammis või selles osutatud vastavas dokumendis kindlaks määrama punktis 1.7.1 kirjeldatud kriitilised info- ja sidetehnoloogiasüsteemid ning tsiviillennunduse eesmärgil kasutatavad andmed.
                                    Julgestusprogrammis või selles osutatud vastavas dokumendis tuleb üksikasjalikult kirjeldada meetmeid, millega tagatakse kaitse punktis 1.7.1 kirjeldatud küberrünnete eest ning selliste küberrünnete avastamine, neile reageerimine ja nendest taastumine.

                                    1.7.3.

                                    Lennujaama käitaja, lennuettevõtja või muu üksuse koostatud riskihindamise alusel tuleb kindlaks määrata, välja töötada ja rakendada üksikasjalikud meetmed, millega kõnealuseid süsteeme ja andmeid kaitstakse ebaseadusliku sekkumise eest.

                                    1.7.4.

                                    Kui konkreetses liikmesriigis vastutab küberohtudega seotud meetmete eest konkreetne asutus või amet, võib selle asutuse või ameti määrata käesoleva määruse kohaste kübervaldkonnasätete kooskõlastamise ja/või järelevalve eest vastutavaks asutuseks.

                                    1.7.5.

                                    Kui lennujaamade käitajate, lennuettevõtjate ja riiklikus tsiviillennunduse julgestusprogrammis määratletud üksuste suhtes kohaldatakse muudest ELi või liikmesriikide õigusaktidest tulenevaid eraldi küberkaitsenõudeid, võib pädev asutus käesoleva määruse nõuete täitmise kohustuse asendada muudes ELi või liikmesriikide õigusaktides sisalduvate nõuete täitmise kohustusega. Pädev asutus peab oma tegevuse kooskõlastama mis tahes muude asjaomaste pädevate asutustega, et tagada kooskõlastatud või ühilduv järelevalvekord.“;

                        3)

                        punkt 11.1.2 asendatakse järgmisega:

                                    „11.1.2

                                    Tugevdatud või standardse taustakontrolli peavad edukalt läbima järgmised töötajad:

                                                a)

                                                isikud, kes võetakse tööle mujal kui julgestuspiirangualal läbivaatuse, juurdepääsukontrolli või muude julgestusmeetmete rakendamiseks või rakendamise eest vastutajaks;

                                                b)

                                                isikud, kellel on saatjata juurdepääs lennukaubale ja -postile, lennuettevõtja postile ja saadetistele, pardavarudele ja lennujaamavarudele, mille suhtes on kohaldatud nõuetekohaseid julgestuskontrollimeetmeid;

                                                c)

                                                isikud, kellel on administraatori õigused või järelevalveta ja piiranguteta juurdepääs punktis 1.7.1 kirjeldatud kriitilistele info- ja sidetehnoloogiasüsteemidele ning riikliku tsiviillennunduse julgestusprogrammi kohaselt tsiviillennunduse julgestusega seotud eesmärgil kasutatavatele andmetele või kes on muul viisil kindlaks määratud punkti 1.7.3 kohases riskihindamises.

                                          Kui käesolevas määruses ei ole sätestatud teisiti, otsustab selle, kas teha tuleb tugevdatud või standardne taustakontroll, pädev asutus vastavalt kohaldatavatele siseriiklikele eeskirjadele.“;

                        4)

                        lisatakse punkt 11.2.8:
                        „11.2.8.   Küberohtudega seotud ülesannete ja vastutusega isikute koolitamine

                                    11.2.8.1.

                                    Isikul, kes rakendab punktis 1.7.2 sätestatud meetmeid, peavad olema talle määratud ülesannete tulemuslikuks täitmiseks vajalikud oskused ja võimed. Nende isikute vastavatest küberriskidest teavitamisel peab lähtuma teadmisvajaduse põhimõttest.

                                    11.2.8.2.

                                    Isikud, kellel on juurdepääs andmetele või süsteemidele, peavad saama asjakohast ja konkreetset tööga seotud koolitust, mis on kooskõlas nende ülesannete ja vastutusega, sealhulgas peab neid teavitama asjaomastest riskidest, kui nende ametikoht seda nõuab. Koolituskursuse sisu peab kindlaks määrama või heaks kiitma pädev asutus või punktis 1.7.4 sätestatud asutus või amet.“


title: Komisjoni Rakendusmäärus (EL) 2019/2091, 28. november 2019, millega muudetakse komisjoni rakendusmäärust (EL) 2015/2197 seoses tugeva korrelatsiooniga valuutadega vastavalt Euroopa Parlamendi ja nõukogu määrusele (EL) nr 575/2013 (EMPs kohaldatav tekst)

text:
                  9.12.2019

                  ET

                  Euroopa Liidu Teataja

                  L 317/38

         KOMISJONI RAKENDUSMÄÄRUS (EL) 2019/2091,
         28. november 2019,
         millega muudetakse komisjoni rakendusmäärust (EL) 2015/2197 seoses tugeva korrelatsiooniga valuutadega vastavalt Euroopa Parlamendi ja nõukogu määrusele (EL) nr 575/2013
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 26. juuni 2013. aasta määrust (EL) nr 575/2013 krediidiasutuste ja investeerimisühingute suhtes kohaldatavate usaldatavusnõuete kohta ja määruse (EL) nr 648/2012 muutmise kohta, (1) eriti selle artikli 354 lõiget 3,
         ning arvestades järgmist:

                     (1)

                     Selleks et tagada, et komisjoni rakendusmääruse (EL) 2015/2197 (2) lisas osutatud valuutapaarid kajastavad jätkuvalt tegelikku korrelatsiooni asjaomaste valuutade vahel, tuleb tugeva korrelatsiooniga valuutade loetelu ajakohastada.

                     (2)

                     Loetelu puhul on selliste kolme ja viie aasta andmeseeriate arvutamise lõppkuupäevana, mille alusel hinnatakse valuutapaare vastavalt määrusele (EL) nr 575/2013, kasutatud 31. märtsi 2018.

                     (3)

                     Käesolev määrus põhineb Euroopa Pangandusjärelevalve (EBA) poolt komisjonile esitatud rakenduslike tehniliste standardite eelnõul.

                     (4)

                     Võttes arvesse, et rakendusmääruse (EL) 2015/2197 vajalike muudatustega ei muudeta oluliselt sisu, ei ole EBA vastavalt Euroopa Parlamendi ja nõukogu määruse (EL) nr 1093/2010 (3) artikli 15 lõike 1 teisele lõigule korraldanud ühtegi avalikku konsultatsiooni, kuna see oleks asjaomaste tehniliste standardite eelnõu ulatust ja mõju arvestades ebaproportsionaalne.

                     (5)

                     Seepärast tuleks rakendusmäärust (EL) 2015/2197 vastavalt muuta,

               ON VASTU VÕTNUD KÄESOLEVA MÄÄRUSE:

            Artikkel 1
            Rakendusmääruse (EL) 2015/2197 lisa asendatakse käesoleva määruse lisa tekstiga.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 28. november 2019

                  Komisjoni nimel

                  President

               Jean-Claude JUNCKER

            (1)  ELT L 176, 27.6.2013, lk 1.

            (2)  Komisjoni 27. novembri 2015. aasta rakendusmäärus (EL) 2015/2197, millega sätestatakse rakenduslikud tehnilised standardid seoses tugeva korrelatsiooniga valuutadega vastavalt Euroopa Parlamendi ja nõukogu määrusele (EL) nr 575/2013 (ELT L 313, 28.11.2015, lk 30).

            (3)  Euroopa Parlamendi ja nõukogu 24. novembri 2010. aasta määrus (EL) nr 1093/2010, millega asutatakse Euroopa Järelevalveasutus (Euroopa Pangandusjärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/78/EÜ (ELT L 331, 15.12.2010, lk 12).

            LISA
            Komisjoni rakendusmääruse (EL) 2015/2197 lisa asendatakse järgmisega:

                  „LISA

                     Tugeva korrelatsiooniga valuutade loetelu

                     1. osa. Euroga (EUR) tugevas korrelatsioonis olevate valuutade loetelu

                  Albaania lekk (ALL), Bosnia ja Hertsegoviina mark (BAM), Bulgaaria leev (BGN), Šveitsi frank (CHF), Tšehhi kroon (CZK), Horvaatia kuna (HRK), Ungari forint (HUF), Maroko dirhem (MAD), Põhja-Makedoonia denaar (MKD), Poola zlott (PLN), Rumeenia leu (RON), Serbia dinaar (RSD), Rootsi kroon (SEK).

                     2. osa. Araabia Ühendemiraatide dirhemiga (AED) tugevas korrelatsioonis olevate valuutade loetelu

                  Hiina jüaan (CNY), Hongkongi dollar (HKD), Iisraeli uus seekel (ILS), India ruupia (INR), Liibanoni nael (LBP), Maroko dirhem (MAD), Macau pataaka (MOP), Filipiini peeso (PHP), Singapuri dollar (SGD), Tai baat (THB), Taiwani dollar (TWD), USA dollar (USD).

                     3. osa. Albaania lekiga (ALL) tugevas korrelatsioonis olevate valuutade loetelu

                  Bosnia ja Hertsegoviina mark (BAM), Bulgaaria leev (BGN), Šveitsi frank (CHF),Tšehhi kroon (CZK), Taani kroon (DKK), Horvaatia kuna (HRK), Maroko dirhem (MAD), Rumeenia leu (RON), Serbia dinaar (RSD), euro (EUR).

                     4. osa. Bosnia ja Hertsegoviina margaga (BAM) tugevas korrelatsioonis olevate valuutade loetelu

                  Albaania lekk (ALL), Bulgaaria leev (BGN), Šveitsi frank (CHF), Tšehhi kroon (CZK), Taani kroon (DKK), Horvaatia kuna (HRK), Ungari forint (HUF), Maroko dirhem (MAD), Põhja-Makedoonia denaar (MKD), Poola zlott (PLN), Rumeenia leu (RON), Serbia dinaar (RSD), Rootsi kroon (SEK), euro (EUR).

                     5. osa. Bulgaaria leeviga (BGN) tugevas korrelatsioonis olevate valuutade loetelu

                  Albaania lekk (ALL), Bosnia ja Hertsegoviina mark (BAM), Šveitsi frank (CHF), Tšehhi kroon (CZK), Taani kroon (DKK), Horvaatia kuna (HRK), Ungari forint (HUF), Maroko dirhem (MAD), Põhja-Makedoonia denaar (MKD), Poola zlott (PLN), Rumeenia leu (RON), Serbia dinaar (RSD), Rootsi kroon (SEK), euro (EUR).

                     6. osa. Šveitsi frangiga (CHF) tugevas korrelatsioonis olevate valuutade loetelu

                  Albaania lekk (ALL), Bosnia ja Hertsegoviina mark (BAM), Bulgaaria leev (BGN), Tšehhi kroon (CZK), Taani kroon (DKK), Horvaatia kuna (HRK), Maroko dirhem (MAD), Rumeenia leu (RON), Serbia dinaar (RSD), euro (EUR).

                     7. osa. Hiina jüaaniga (CNY) tugevas korrelatsioonis olevate valuutade loetelu

                  Araabia Ühendemiraatide dirhem (AED), Hongkongi dollar (HKD), Iisraeli uus seekel (ILS), Liibanoni nael (LBP), Macau pataaka (MOP), Filipiini peeso (PHP), Singapuri dollar (SGD), Tai baat (THB), Taiwani dollar (TWD), USA dollar (USD).

                     8. osa. Tšehhi krooniga (CZK) tugevas korrelatsioonis olevate valuutade loetelu

                  Albaania lekk (ALL), Bosnia ja Hertsegoviina mark (BAM), Bulgaaria leev (BGN), Šveitsi frank (CHF), Taani kroon (DKK), Horvaatia kuna (HRK), Ungari forint (HUF), Maroko dirhem (MAD), Põhja-Makedoonia denaar (MKD), Poola zlott (PLN), Rumeenia leu (RON), Serbia dinaar (RSD), euro (EUR).

                     9. osa. Taani krooniga (DKK) tugevas korrelatsioonis olevate valuutade loetelu

                  Albaania lekk (ALL), Bosnia ja Hertsegoviina mark (BAM), Bulgaaria leev (BGN), Šveitsi frank (CHF), Tšehhi kroon (CZK), Horvaatia kuna (HRK), Ungari forint (HUF), Maroko dirhem (MAD), Põhja-Makedoonia denaar (MKD), Poola zlott (PLN), Rumeenia leu (RON), Serbia dinaar (RSD), Rootsi kroon (SEK).

                     10. osa. Hongkongi dollariga (HKD) tugevas korrelatsioonis olevate valuutade loetelu

                  Araabia Ühendemiraatide dirhem (AED), Hiina jüaan (CNY), Iisraeli uus seekel (ILS), India ruupia (INR), Liibanoni nael (LBP), Maroko dirhem (MAD), Macau pataaka (MOP), Filipiini peeso (PHP), Singapuri dollar (SGD), Tai baat (THB), Taiwani dollar (TWD), USA dollar (USD).

                     11. osa. Horvaatia kunaga (HRK) tugevas korrelatsioonis olevate valuutade loetelu

                  Albaania lekk (ALL), Bosnia ja Hertsegoviina mark (BAM), Bulgaaria leev (BGN), Šveitsi frank (CHF), Tšehhi kroon (CZK), Taani kroon (DKK), Ungari forint (HUF), Maroko dirhem (MAD), Põhja-Makedoonia denaar (MKD), Rumeenia leu (RON), Serbia dinaar (RSD), euro (EUR).

                     12. osa. Ungari forindiga (HUF) tugevas korrelatsioonis olevate valuutade loetelu

                  Bosnia ja Hertsegoviina mark (BAM), Bulgaaria leev (BGN), Tšehhi kroon (CZK), Taani kroon (DKK), Horvaatia kuna (HRK), Maroko dirhem (MAD), Poola zlott (PLN), Rumeenia leu (RON), Serbia dinaar (RSD), euro (EUR).

                     13. osa. Iisraeli uue seekliga (ILS) tugevas korrelatsioonis olevate valuutade loetelu

                  Araabia Ühendemiraatide dirhem (AED), Hiina jüaan (CNY), Hongkongi dollar (HKD), Liibanoni nael (LBP), Maroko dirhem (MAD), Macau pataaka (MOP), Filipiini peeso (PHP), Singapuri dollar (SGD), Tai baat (THB), USA dollar (USD).

                     14. osa. India ruupiaga (INR) tugevas korrelatsioonis olevate valuutade loetelu

                  Araabia Ühendemiraatide dirhem (AED), Hongkongi dollar (HKD), Macau pataaka (MOP), Filipiini peeso (PHP), Tai baat (THB), USA dollar (USD).

                     15. osa. Lõuna-Korea vonniga (KRW) tugevas korrelatsioonis olevate valuutade loetelu

                  Singapuri dollar (SGD).

                     16. osa. Liibanoni naelaga (LBP) tugevas korrelatsioonis olevate valuutade loetelu

                  Araabia Ühendemiraatide dirhem (AED), Hiina jüaan (CNY), Hongkongi dollar (HKD), Iisraeli uus seekel (ILS), Macau pataaka (MOP), Filipiini peeso (PHP), Singapuri dollar (SGD), Tai baat (THB), Taiwani dollar (TWD), USA dollar (USD).

                     17. osa. Maroko dirhemiga (MAD) tugevas korrelatsioonis olevate valuutade loetelu

                  Araabia Ühendemiraatide dirhem (AED), Albaania lekk (ALL), Bosnia ja Hertsegoviina mark (BAM), Bulgaaria leev (BGN), Šveitsi frank (CHF), Tšehhi kroon (CZK), Taani kroon (DKK), Hongkongi dollar (HKD), Horvaatia kuna (HRK), Ungari forint (HUF), Iisraeli uus seekel (ILS), Põhja-Makedoonia denaar (MKD), Macau pataaka (MOP), Filipiini peeso (PHP), Rumeenia leu (RON), Serbia dinaar (RSD), Singapuri dollar (SGD), Tai baat (THB), USA dollar (USD), euro (EUR).

                     18. osa. Põhja-Makedoonia denaariga (MKD) tugevas korrelatsioonis olevate valuutade loetelu

                  Bosnia ja Hertsegoviina mark (BAM), Bulgaaria leev (BGN), Tšehhi kroon (CZK), Taani kroon (DKK), Horvaatia kuna (HRK), Maroko dirhem (MAD), Rumeenia leu (RON), Serbia dinaar (RSD), euro (EUR).

                     19. osa. Macau pataakaga (MOP) tugevas korrelatsioonis olevate valuutade loetelu

                  Araabia Ühendemiraatide dirhem (AED), Hiina jüaan (CNY), Hongkongi dollar (HKD), Iisraeli uus seekel (ILS), India ruupia (INR), Liibanoni nael (LBP), Maroko dirhem (MAD), Filipiini peeso (PHP), Singapuri dollar (SGD), Tai baat (THB), Taiwani dollar (TWD), USA dollar (USD).

                     20. osa. Filipiini peesoga (PHP) tugevas korrelatsioonis olevate valuutade loetelu

                  Araabia Ühendemiraatide dirhem (AED), Hiina jüaan (CNY), Hongkongi dollar (HKD), Iisraeli uus seekel (ILS), India ruupia (INR), Liibanoni nael (LBP), Maroko dirhem (MAD), Macau pataaka (MOP), Singapuri dollar (SGD), Tai baat (THB), Taiwani dollar (TWD), USA dollar (USD).

                     21. osa. Poola zlotiga (PLN) tugevas korrelatsioonis olevate valuutade loetelu

                  Bosnia ja Hertsegoviina mark (BAM), Bulgaaria leev (BGN), Tšehhi kroon (CZK), Taani kroon (DKK), Ungari forint (HUF), euro (EUR).

                     22. osa. Rumeenia leuga (RON) tugevas korrelatsioonis olevate valuutade loetelu

                  Albaania lekk (ALL), Bosnia ja Hertsegoviina mark (BAM), Bulgaaria leev (BGN), Šveitsi frank (CHF), Tšehhi kroon (CZK), Taani kroon (DKK), Horvaatia kuna (HRK), Ungari forint (HUF), Maroko dirhem (MAD), Põhja-Makedoonia denaar (MKD), Serbia dinaar (RSD), euro (EUR).

                     23. osa. Serbia dinaariga (RSD) tugevas korrelatsioonis olevate valuutade loetelu

                  Albaania lekk (ALL), Bosnia ja Hertsegoviina mark (BAM), Bulgaaria leev (BGN), Šveitsi frank (CHF), Tšehhi kroon (CZK), Taani kroon (DKK), Horvaatia kuna (HRK), Ungari forint (HUF), Maroko dirhem (MAD), Põhja-Makedoonia denaar (MKD), Rumeenia leu (RON), euro (EUR).

                     24. osa. Rootsi krooniga (SEK) tugevas korrelatsioonis olevate valuutade loetelu

                  Bosnia ja Hertsegoviina mark (BAM), Bulgaaria leev (BGN), Taani kroon (DKK), euro (EUR).

                     25. osa. Singapuri dollariga (SGD) tugevas korrelatsioonis olevate valuutade loetelu

                  Araabia Ühendemiraatide dirhem (AED), Hiina jüaan (CNY), Hongkongi dollar (HKD), Iisraeli uus seekel (ILS), Lõuna-Korea vonn (KRW), Liibanoni nael (LBP), Maroko dirhem (MAD), Macau pataaka (MOP), Filipiini peeso (PHP), Tai baat (THB), Taiwani dollar (TWD), USA dollar (USD).

                     26. osa. Tai baadiga (THB) tugevas korrelatsioonis olevate valuutade loetelu

                  Araabia Ühendemiraatide dirhem (AED), Hiina jüaan (CNY), Hongkongi dollar (HKD), Iisraeli uus seekel (ILS), India ruupia (INR), Liibanoni nael (LBP), Maroko dirhem (MAD), Macau pataaka (MOP), Filipiini peeso (PHP), Singapuri dollar (SGD), Taiwani dollar (TWD), USA dollar (USD).

                     27. osa. Taiwani dollariga (TWD) tugevas korrelatsioonis olevate valuutade loetelu

                  Araabia Ühendemiraatide dirhem (AED), Hiina jüaan (CNY), Hongkongi dollar (HKD), Liibanoni nael (LBP), Macau pataaka (MOP), Filipiini peeso (PHP), Singapuri dollar (SGD), Tai baat (THB), USA dollar (USD).

                     28. osa. USA dollariga (USD) tugevas korrelatsioonis olevate valuutade loetelu

                  Araabia Ühendemiraatide dirhem (AED), Hiina jüaan (CNY), Hongkongi dollar (HKD), Iisraeli uus seekel (ILS), India ruupia (INR), Liibanoni nael (LBP), Maroko dirhem (MAD), Macau pataaka (MOP), Filipiini peeso (PHP), Singapuri dollar (SGD), Tai baat (THB), Taiwani dollar (TWD).

            “